**ÉLETRE KELT AVAROK - RÉGÉSZETI KIÁLLÍTÁS  
SAJTÓANYAG**

**A Magyar Nemzeti Múzeum 2017. március 3-án nyíló *Életre kelt avarok* című régészeti kiállítása nemcsak témája és bemutatási módja miatt izgalmas, hanem azért is, mert egy nemzetközi tudományos projekt eredményeinek első, látványos bemutatója.**

Hatalmas földrajzi távolságokon át vándorló népcsoportok, új vallási eszmék térhódítása, átalakulóban lévő társadalmi és politikai rendszerek – a kora középkori Európa közelebb áll modern világunkhoz, mint gondolnánk. Ezért született meg az Európai Unió támogatásával a Connecting Early Medieval Collections (CEMEC) projekt. Célja, hogy hét európai ország múzeumi és kulturális intézményei - köztük a Magyar Nemzeti Múzeum - kora középkori gyűjteményeiből válogatva, kiemelkedő műtárgyak segítségével keresse meg e színpompás európai mozaik egymáshoz illeszkedő darabjait. Az *Életre kelt avarok* című tárlat, amelyen a Kárpát-medence kora középkora kerül a középpontba, a CEMEC projekt során 2017 és 2019 között megrendezendő három nagy nemzetközi kiállítást (Amszterdam, Athén és Bonn) megelőző kisebb, regionális bemutatkozó alkalmak egyike.

A kiállításon az avarok két, egymást kiegészítő, egymással ellentétes szemszögű történeten keresztül kelnek életre. Egyik főszereplőnk egy fiatalságát a Kárpát-medencei avar uralom fénykorában megélő, harcosként minden bizonnyal Bizáncot is megjárt avar úr, akinek gazdagon felszerelt sírjára Kunágotán bukkantak a 19. század közepén. Az előkelő férfit kincstára legkiemelkedőbb darabjaival bocsátották utolsó útjára, amelyek között ott vannak a hagyományos sztyeppei ízlésű tárgyak és az értékes mediterrán importdarabok egyaránt - utóbbiak az avar elit messzire ható kapcsolatrendszerének bizonyítékai a korabeli Európa más vidékei felé.

A második történet főszereplője két, valószínűleg germán származású hölgy, akik egykor a mai Kölked mellett állt faluban éltek a 7. század első felében. Párját ritkító szépségű ékszereik alapján igen előkelők voltak, s messze nyúló kapcsolatokkal rendelkeztek a késő antik világ és a formálódó kora középkori Európa irányába. A korai avar birodalomban élő különféle – azaz nem csak avar eredetű – népességek között fontos helyet foglalt el a kiállításon bemutatandó kölkedi közösség.

A CEMEC projektben közreműködő műszaki partnerek jóvoltából az „Életre kelt avarokat” a 21. század legkorszerűbb technikája hozza közelebb az érdeklődőkhöz: interaktív panoramikus idővonal, holografikus kivetítések, 3D modellek, fény- és hangeffektek teszik teljessé a látogatói élményt.

Az április közepéig nyitva tartó kiállításhoz a *Kelts életre egy avar falut!* című családi program kapcsolódik szombatonként (első alkalom 2017. 03. 4-én lesz két turnusban 14 és 16 órától), illetve kurátori tárlatvezetésekre számíthatnak a látogatók. Az időpontokról a múzeum weboldalán tájékozódhatnak: http://mnm.hu/hu/programok

További részletek a CEMEC projektről: <http://www.nyeromagyarok.eu/magyar-nemzeti-muzeum.html>

Magyar Nemzeti Múzeum, 2017. március 3.

Bővebb információ a kiállításról és a kapcsolódó programokról:   
*Berényi Marianna – berenyi.marianna@hnm.hu, +36 30 788 7552  
Szily Marianna – szily.marianna@hnm.hu, +36 30 479 7263  
www.mnm.hu, www.facebook/nemzetimuzeum*